Papersnake/gushiwen huggingface dataset:
清明
孙永（宋代）

每年每遇清明节，把酒寻花特地忙。今日江头衰病起，神前新火一炉香。
春夜薄醉放声长歌俄成一律
区怀年（明代）

新腔忽忆浣溪沙，谁拥珠徽奏落霞。蝴蝶戏残香是粉，杜鹃魂黯血仍花。

悲风早激湘君浦，谑浪曾专谢客家。酣倚玉缸春兴损，曲尘飞尽见生涯。
雪消
韩淲（宋代）

雪晴如雨滴茅檐，近溅横飞远复沾。风定渐和归几研，日斜微复入书签。

也知坐久须还起，便觉炉深不用添。麦陇高低应更润，青青整整动纤纤。
题江台驿（一作江台驿有题）
王建（唐代）

水北金台路，年年行客稀。近闻天子使，多取雁门归。
山中赠客
顾况（唐代）

山中好处无人别，涧梅伪作山中雪。

野客相逢夜不眠，山中童子烧松节。
束刍
刘攽（宋代）

束刍食骐骥，斗水活蛟龙。辕下虽可哀，泥蟠未必穷。

解骥就衢路，借龙起雷风。寥寥四海广，去矣君安从。
月夜登阁避暑
白居易（唐代）

旱久炎气盛，中人若燔烧。清风隐何处，草树不动摇。

何以避暑气，无如出尘嚣。行行都门外，佛阁正岧峣.

清凉近高生，烦热委静销。开襟当轩坐，意泰神飘飘。

回看归路傍，禾黍尽枯焦。独善诚有计，将何救旱苗。
句 其二
林迪（宋代）

寂寂峰峦千古意，溶溶花木一家春。
因崔五侍御寄高彭州一绝
杜甫（唐代）

百年已过半，秋至转饥寒。
为问彭州牧，何时救急难。
渔父
赵汝绩（宋代）

换米活妻子，馀钱付酒家。
身前舟似叶，世上事如麻。
独鳖过深浦，伴鸥眠浅沙。
旁人问醒醉，鼓枻入芦花。
野步
赵湘（宋代）

原野宜秋步，支筇日欲斜。
断桥时立鸟，疏草露行蛇。
细雨沾梨叶，微风过稻花。
坡西又吹笛，烟火两三家。
菩萨蛮
苏轼（宋代）

买田阳羡吾将老。从来只为溪山好。来往一虚舟。聊随物外游。

有书仍懒著。水调歌归去。筋力不辞诗。要须风雨时。
落花
宋祁（宋代）

坠素翻红各自伤，青楼烟雨忍相忘。
将飞更作回风舞，已落犹成半面妆。
沧海客归珠有泪，章台人去骨遗香。
可能无意传双蝶，尽付芳心与蜜房。
过肃宁城
吕陶（宋代）

百里郊原极目平，未寒林叶尚馀青。前村一穗浓烟起，知是逡巡到肃宁。
句
喻凫（唐代）

虹横布水台南雨，雁返炉峰顶北霞。闲卧东风灯渐晓，溪南花气雨中来。

一别山阴诗酒客，水风花片梦兰亭。
六月二十二日守陴百姓始下城
方回（元代）

本不食官粟，亦令登敌楼。
鸣桴木杪急，传箭夜深愁。
暗蹑蛇缠膝，尘搔虱满头。
传闻贼寨破，今日得归休。
挽刘都事父
罗亨信（明代）

禄养方期乐寿康，俄惊幻化掩玄堂。溪山风月遗吟稿，幕府才华羡令郎。

夜鹤悲时云冉冉，晓猿啼处树苍苍。遥瞻独秀峰千尺，挂剑何时到墓傍。
题四景山水图为仙溪林廷宽赋 其二 夏景
黄仲昭（明代）

屋上有青山，屋下有流水。宇宙正薰风，荷花香数里。

窗下看书人，应是濂溪子。安得往从之，静观无极理。
自嘲
陆游（宋代）

外泽里常粗，元知似瓠壶。
仕因无援困，学为背时孤。
轩盖愁城市，风烟落道途。
它年游万里，不必念归吴。
游道林寺诗三首 其一
张嵲（宋代）

万畦霜稻卧黄云，小径萦纡接寺门。不见高人空像设，更无衲子辩风幡。

楼观远岫秋增媚，窗枕寒溪夜更喧。他日重来瞻近影，一凭香火荐蘋蘩。
普天乐·柳丝柔
滕宾（元代）

柳丝柔，莎茵细。数枝红杏，闹出墙围。院宇深，秋千系。好雨初晴东郊媚。看儿孙月下扶犁。黄尘意外，青山眼里，归去来兮。
题杨 其二
王炎（宋代）

冬夏勤温凊，晨昏洁膳羞。堂中人不老，庭下草忘忧。
虞美人（赠富季申别）
李弥逊（宋代）

年年江上清秋节。酉戋面分霜月。不堪对月已伤离。那更梅花月后、海棠时。

剑溪难驻仙游路。直上云霄去。藕花恰莫碍行舟。要趁潮头八月、到扬州。
诗偈 其九十
庞蕴（唐代）

别人终不贱，别宝终不贪。祇今担铁汉，不肯博金银。
黄华歌
王柏（宋代）

太极动兮两仪分，四序纲领秋兴春。
机缄密运乎三百六十五度之外，浩浩万物资生成。
清明纯淑不易遇，间禀英气俱异人。
堂堂忠定公，独得东方仁。
维持帝出震，嵩岱钟精神。
定策庆元初，皇宋扶珪缀真相种，
来与十有四叶天子苏寰瀛。春生秋杀造化功始备，
前辉后映行见旗常新。炯炯御屏上，
高揭刺史名。仁风霭四郡，
溪山草木俱被循良声。须女晓浮南极瑞，
山光水气腾祥云。百姓欣欣有喜色，
一步拜手祈松椿。日君焕赫停宝驭，
月妃婐{左女右卮}留文茵。金风玉露澄象纬，
洞洞下鉴民之情。一祝吾侯早晚绛阙佐明主，
坐使天下风俗还真浮。再祝吾侯多男子，
森森兰玉盈阶庭。三祝吾侯春秋八千岁，
琼浆玉斝长对黄华斟。
山中忆鹤林
白玉蟾（宋代）

碧桃兮花落，青鸟去兮春寂寞。
风止兮雪霁，望美人兮天一角。
南浦
黄庭坚（宋代）

太守俱来此西山，楼观重复半烟间。
高僧置酒林泉处，南浦名区望没环。
望金华山绝句四首
赵蕃（宋代）

山青云白晚能佳，中有仙人旧隐家。
弹压政须烦健笔，颉颃谁与佩飞霞。
摸鱼儿 其一
王沂孙（宋代）

洗芳林、夜来风雨。匆匆还送春去。方才送得春归了，那又送君南浦。

君听取。怕此际、春归也过吴中路。君行到处。便快折湖边，千条翠柳，为我系春住。

春还住。休索吟春伴侣。残花今已尘土。姑苏台下烟波远，西子近来何许。

能唤否。又恐怕、残春到了无凭据。烦君妙语。更为我将春，连花带柳，写入翠笺句。
元夕四首 其四
范成大（宋代）

落梅秾李趁时新，枯木崖边一任春。尚爱乡音醒病耳，隔墙时有卖饧人。
望嵩少 其二
袁宏道（明代）

欲从影里问胡僧，车马劳劳谢不能。纵有洗尘千涧水，夏虫那可叩坚冰。
贵池
黄庭坚（宋代）

横云初抹漆，烂漫南纪黑。
不见九华峰，如与亲友隔。
忆当秋景九，九老对几席。
何曾闭篷窗，卧听寒雨滴。
不食贵池鱼，喜寻昭九宅。
笔砚鼠行尘，芝菌生铜鬲。
思成佳句梦，贻我锦数尺。
属者浪吞舟，风雹更附益。
老翁哭妇儿，相将难再得。
存亡如日月，薄蚀行道失。
流俗暗本源，谓神吐其食。
神理傥有私，丘祷久以默。
借居毗陵东门四首 其三
程俱（宋代）

猗猗隔河树，羃羃缘阶草。时当长养候，颜色岂不好。

萌芒忽柯长，茂大旋枯槁。滔滔不自知，但见壮而老。

人生亦草木，万化迭侵扰。朱颜日夜变，素抱岂自保。
昌言有咏石发诗三章模写精楷难复加仆虽未睹
司马光（宋代）

万古风涛浸石岩，老苔垂足细{髻吉换监}鬖。
传闻海底珠无数，何事从来散不簪。
潘贵妃
徐钧（宋代）

宠冠天家十二楼，金莲步步总娇羞。
可怜屠沽宫中乐，博得亡齐一段愁。
送李秀才赴婺州招
皎然（唐代）

山开江色上，孤赏去应迟。绿水迎吴榜，秋风入楚词。

猿清独宿处，木落远行时。见说东阳守，登楼为尔期。
风入松 除夕迎灶
潘榕（清代）

云程七日返霓旌。除夕欢迎。遥知碧落凌霄殿，是明朝、定免朝正。

与奥何须云媚，祭神如在惟诚。

东厨司命秉权衡。应顺舆情。灶边悄悄听金镜，道人间、群望销兵。

数点梅花天意，千家爆竹春声。
颂古七首 其二 女子出定。
释克勤（宋代）

大定等虚空，廓然谁辨的。女子与瞿昙，据令何调直。

师子奋迅兮，摇乾荡坤。象王回旋兮，不资馀力。孰胜孰负，谁出谁入。

雨散云收，青天白日。君不见马驹踏杀天下人，临济未是白拈贼。
新秋病中枕上闻蝉
齐己（唐代）

枕上稍醒醒，忽闻蝉一声。此时知不死，昨日即前生。

更欲临窗听，犹难策杖行。寻应同蜕壳，重饮露华清。
以诗句咏梅·未害广平心铁似
方蒙仲（宋代）

白叟醉杨柳，韩翁忆李桃。
便令铁心者，其奈玉颜何。
秦国夫人挽辞三首 其一
晁补之（宋代）

指李仙源后，兴唐帝胄馀。家传湖北句，人诵岭南书。

知子唯宾客，扬名属起居。平生操史笔，遗事一欷歔。
梦中吟
张方平（宋代）

神归自何处，记此梦中吟。道为无心合，人因省语深。

窗灯寒影薄，庭月晓光沈。悟境真泡幻，迷情妄古今。
赠释疏言还道林寺诗
李节（唐代）

湘川狺狺兮俗犷且佷，利杀业偷兮吏莫之驯。

繄释氏兮易暴使仁，释何在兮释在斯文，

湘水滔滔兮四望何依，猿狖腾拏兮云树飞飞。

月沉浦兮烟暝山，樯席卷兮橹床闲。偃仰兮啸咏，

鼓长江兮何时还。

湘川超忽兮落日啘啘，松覆秋亭兮兰被春苑。

上人去兮几千里，何日同游兮湘川水。
次赵将春日韵 其四
韩淲（宋代）

浅白殷红发嫩葩，一年春事一番花。几回带露和烟看，不信诗情未有涯。
与柳子谈淮阴侯事赋别李子
屈大均（明代）

只今垂钓亦良图，漂母能知大丈夫。一饭自应求妇女，千金谁肯易屠沽。

相逢岁暮寒衣尽，相送淮南浊酒无。雨湿天阴挥手去，可怜啼杀白头乌。
晚步舍东
陆游（宋代）

遇兴穿丛竹，寻香折野梅。
暮天寒欲雪，幽径绿生苔。
栖雀争枝噪，归牛并堑来。
高城角声动，不尽古今哀。
征妇词十首
刘克庄（宋代）

晨起推孤枕，昨夜留半衾。
恐郎浑忘却，万一梦相寻。
题三教图
释居简（宋代）

岩高风压树头低，三子相逢把手归。掩室在陈无足笑，笑它同传有韩非。
闻柱江将至
释函可（明代）

笑指天山气独豪，先持尺素报吾曹。长城雪压龙文动，野戍云开马首高。

歌发欲呼犹子梦，泪飞先湿老僧袍。荒魂招尽情无尽，收拾岩烟并海涛。
舟经分水乘月顺流而下诗以志喜
杨旦（明代）

风伯困吾舟，悠悠行复止。离京两踰旬，今辰过分水。

源泉一派来，河流看瀰瀰。牵挽不劳人，棹歌声四起。

疏柳映新蟾，澄波如镜里。忽闻人语喧，前村遥可指。

而于疾徐间，却悟乘除理。剪烛坐深更，题诗聊志喜。
羲农
陆游（宋代）

羲农去不反，释老似而非。
太息众皆醉，逝将谁与归？经时忘肉味，尽日掩柴扉。
安得同心者，灯前语造微？
春日偶成
谢五娘（明代）

乳燕衔泥春昼长，倚阑无语立斜阳。
桃花红雨梨花雪，相逐东风过粉墙。
石崇
何溥（清代）

一败淮南死季伦，石家金谷不成春。堕楼人有英雄骨，不似檀郎也拜尘。
小师智宽与国清作丐请语
释正觉（宋代）

入廛一钵是生涯，来自寒山拾得家。
晓影玉钩萝户月，春丛黄粉密房华。
午炊佛土香传鼻，参饱云门饭打牙。
准拟神通何处借，净名居士住毗耶。
重赋梅花
王铚（宋代）

谁言今无返魂香，年年末上开孤芳。
韵高水天冷相照，清极雪月寒交光。
姑射神仙莹冰骨，水精宫人素霓裳。
迎年送腊各愁绝，付与世间幽恨长。
次韵维心赠葛鲁卿待制求花栽一首
刘一止（宋代）

此日宁无健步移，春前行近着花时。故园乐地今馀几，小县风光客不知。

剩买名裁令乱眼，却嫌芳思只撩诗。属公归赋丹青手，问圃寻农独我宜。
别冠氏诸人
元好问（金朝）

东舍茶浑酒味新，西城红艳杏园春。衣冠会集今为盛，里社追随分更亲。

分手共伤千里别，低眉常愧六年贫。他时细数平原客，看到还乡第几人？
晓霜过宝应县三首
杨万里（宋代）

看来不信是霜华，白日青天散晓霞。
只怪野田生玉树，更於腊月发琼花。
句
吴逢道（宋代）

乱时曾作将军寨，平世今为佛氏宫。
山行
卫宗武（宋代）

山横数里如鬟耸，水界千畴似砥平。
花事已阑农事动，村村雨足一犁耕。
过严子陵钓台二首
张浚（宋代）

古木笼烟半锁空，高台隐隐翠微中。
身安不羡三公贵，宁与渔樵卒岁同。
题杏山阮氏高居
郭祥正（宋代）

仙翁得仙朝玉皇，当时种杏盈山冈。传闻落英堰流水，每到三月溪泉香。

白云霏霏出幽谷，独鹤沉沉唳乔木。寒潭深处睡蟠龙，灵草芳时跃青鹿。

丈人何年居此间，诜诜孙子如芝兰。抱才求进十五六，亦有随计乡书还。

步兵傲世逸千载，谁道风流至今在。软炊玉粒烹黄鸡，客子虽多竟相待。

我爱长吟登好山，到此便欲辞尘寰。可能筑室辄延我，为君鍊熟黄金丹。

丹成大笑分一粒，坐令绿发回朱颜。浮生百岁不早悟，日月扰扰空循环。
愁思
陈起书（清代）

愁来不可抑，步出天寥泬。杖策莽攀追，遑然五情热。

欲拔扶桑枝，更种虞渊穴。跛鳖有三足，精卫有八翼。

幸成骨拄山，不成眦裂血。援琴和悲歌，啸傲亦呜咽。

旧庐双飞燕，栖息爱门闑。巢卵犹可怀，江湖多雨雪。
问讯竹溪二首
刘克庄（宋代）

几度书来说乞身，果然跳出软红尘。
推黄粱枕了无梦，对紫薇花他有人。
杜老诗犹怀主相，瞿昙法贵等冤亲。
竹君樗叟俱强健，天遣相从寂寞滨。
终南（一作陈季卿诗）
终南山翁（唐代）

霜鹤鸣时夕风急，乱鸦又向寒林集。

此君辍棹悲且吟，独对莲花一峰立。
和马伯庸御史效义山无题四首 其二
薛汉（元代）

良人执戟待明光，谁与金炉共夕香。妆镜晓寒凝蝶粉，舞衣春暖卸莺黄。

渡江桃叶应怜我，照水荷花似见郎。太息蹇脩无复理，空思掺手为缝裳。
赠白沙先生孙陈畬
霍韬（明代）

石翁振世士，不屑歌凤召。况际盛明世，曳蓑讲所学。

孤鹤喙冷秋，碧玉看春草。东风饫木犀，鹤鸣阿田右。

越今五十祀，小庐山如故。松桧引日长，猿鹤倚噭啸。

若翁贤嗣人，令德绍则孝。譬彼嘉木植，支叶勿剪耗。

瞽言贡吾子，亦为吾后教。
山居
陈宓（宋代）

山深尘事绝，物静壮心降。
蚁度轻移履，蜂迷为穴窗。
霜晖疑皓月，风月类翻江。
有客来何处，应寻居士庞。
寄句曲山中隐者
郭武（明代）

康乐平生爱山水，移家直入烟霞里。
一窥尘网便深藏，两以鹤霞征不起。
头戴皮冠手扶策，苍苍满面风霜色。
世人欲见恐难寻，樵客相逢多不识。
卖药修琴还到城，暂来倏去谁将迎。
伯阳已信皆糟粕，季子何劳问姓名。
予亦曾知君隐处，风泉翠滴琅玕树。
不待长须更致霞，明朝载酒听莺去。
题龛岩十咏 其八 铜镮鲤
滕斌（元代）

当年曾把铜镮券，串却金鱼挂壁间。一夜风雷作霖雨，化龙飞去不知还。
舍南野步
陆游（宋代）

枯蔓络荆篱，幽花映荻扉。驯獐惊不起，归鹤倦犹飞。

野色连收网，边愁入捣衣。壮图空自笑，事事与心违。
元夕会饮命教堂各赋一绝时招讨张公在座
曹伯启（元代）

煌煌灯火万家新，和气薰涵太古春。有酒不妨连夜饮，金吾同是座中宾。
时宰生日诗三十绝 其五
周紫芝（宋代）

梯山蕃使入疆频，岁捧瑶觞奉至尊。申观万年方祝圣，王春正月更朝元。
偈颂二十二首
释道生（宋代）

飞金乌，走玉兔，
闰月十日又过去。无位真人不可寻，
一夜霜风打门户。
示确上人
释居简（宋代）

确实工夫已掠虚，不徒谩汉又欺胡。再来伎俩都呈了，负你何妨更负吾。
再次韵寄林郎中
陈造（宋代）

林侯理窟元无底，如拜宣尼亲阙里。
经笥沈醇文笔古，俯视时流皆日耳。
我生忧虞占多半，鳖跛蠖屈今已惯。
林侯尚抗他庾尘，盍明尝作不二观。
相鲁君小公仪休，从政顾自愧由求。
崧高蒸民有吉甫，飘风浪欲歌来游。
索米惜不留行在，坐论看君偕五大。
樵讴或配鼎彝收，衰翁纵衰犹可待。
玉阑干·玉阑干外秋蛩语
朱彝尊（清代）

玉阑干外秋蛩语，一架豆花清露。
兰汤浴罢纳新凉，携纤手夜深尔汝。
绿窗人远纱空护，网暗尘，蛛丝无数。
旧时梁燕也惊心，一回来却又飞去。
送吴山人二首 其二
郭祥正（宋代）

生死波中止一沤，离家失子已忘忧。只思北苑春芽熟，安得骑鲸逐俊游。
论语绝句一百首
张九成（宋代）

吾於万理已无疑，何必容心更去推。
自此有无皆不立，有知翻以累无知。
阎文振马嵬八景 其三 北原春意
张宁（明代）

东风吹野草，春意忽依依。烧迹绿初满，樵痕青尚微。

雨肥惊发遍，霜重较添稀。为尔增惆怅，飞香欲上衣。
题渡水罗汉画
庞谦孺（宋代）

偏袒右肩赤一膊，开颜含笑不作恶。
广深莫种金莲花，故使浮杯衬双脚。
心既忘形亦忘怖，徒使旁观毛发竖。
本无行止令人图，竟到彼岸归何处。
我知画者意识真，是故古来传到今。
亦无此心可得惊，亦无此身可得沈。
浪头乘风正得路，不动诘严几时去。
从今不往亦不还，一幅之间作常住。
君不闻古人只作如是观，请公莫问何以故。
喜晴
朱淑真（宋代）

鹁鸠声歇已闲晴，柳眼窥春浅放青。楼上捲帘凝目处，远山如画尽帏屏。
壬辰1832春来澎办赈务临行赋此为蒋怿庵刺史志别 其一
沈长棻（清代）

征帆西指几回还，天险孤悬岛一湾。
村有居民皆近海，墙多古石却无山。
夙因瘠土耕渔苦，况值灾时稼穑艰。
不是明公妙为政，何缘风景得安閒。
独意
陆游（宋代）

酒似交情薄，愁随夜漏长。
常贫且撑拄，多病不禁当。
偶读书终卷，闲临帖数行。
翻怜市朝客，扰扰为谁忙？
门有万里客 其二
胡直（明代）

门有万里客，车马俨成行。问客何方去，驾言返旧乡。

主人挽客何，去思何劻勷。早晚宁乡井，为予语高堂。

身虽游上国，梦寐怀本疆。出入承明庐，恩光讵可扬。

我家南山下，田园成久荒。兄弟共亲邻，几载不同觞。

不如复里闾，输黍故山阳。岁宴列林麓，酌醴脍元鲂。

尼父称大圣，讵知沮溺良。临岐莫重叹，与君别非长。

君行慎夙夜，强饭戒风霜。
西湖醉归作
姚宽（宋代）

涌金门外看春色，水流不尽花枝碧。
一番洗雨一番风，堕蕊零红收不得。
蜜房羽客寻芳歇，蝶翅粉尽金翠灭。
云昏草暖天亦迷，日暮杨花散成雪。
倾城一醉争狂荡，踏歌相携大堤上。
湘妃有意解明璫，桃叶竟谁迎两桨。
东君无情北人去，脉脉那由话衷素。
归来帘幕护残灯，一梦闲阶月如雾。
高士咏。东方曼倩
吴筠（唐代）

东方禀易象，玩世隐廊庙。栖心抱清微，混迹秘光耀。

玄览寄数术，纳规在谈笑。卖药五湖中，还从九仙妙。
啖藕
邓云霄（明代）

虚堂爽气澄，嘉藕破炎蒸。忽听刀裁玉，翻疑夏造冰。

甘香消渴吻，皎洁辟飞蝇。为报湘流女，毋劳唱采菱。
题莹上人院
寇埴（唐代）

舍筏求香偈，因泉演妙音。是明捐俗网，何独在山林。

缭绕藤轩密，逶迤竹径深。为传同学志，兹宇可清心。
题金陵杂兴诗后十八首
李琏（宋代）

孙帝陵傍水最悲，蒋侯庙下月下迟。
夜深客子心惊恐，猿挂南朝枫树枝。
连雨江涨二首
苏轼（宋代）

越井冈头云出山，牂牁江上水如天。
床床避漏幽人屋，浦浦移家蜑子船。
龙卷鱼虾并雨落，人随鸡犬上墙眠。
只应楼下平阶水，长记先生过岭年。
急雨萧萧作晚凉，卧闻榕叶响长廊。
微明灯火耿残梦，半湿帘帷浥旧香。
高浪隐床吹瓮盎，暗风惊树摆琳琅。
先生不出晴无用，留向空阶滴夜长。
次韵道卿登楼有作
周紫芝（宋代）

谢朓楼头烟树低，雨馀帘幕捲雌霓。山从云外分千叠，水自天来落两溪。

南圃飞红香满砌，画桥春涨绿平堤。登临日日伤愁眼，栏下夕阳还复西。
招诸公入社诗十首 其四 招子规
释函可（明代）

乾坤千古总糊涂，何事年年带血呼。只有莲花归处好，凤凰山上亦荒芜。
呈愚上人
吕本中（宋代）

不能归续侍中貂，遂有声名伴老饶。万里更行看騕袅，一枝才老赋鹪鹩。

诗囊磈礧君其漫，药裹侵寻我亦聊。举目云天尽新语，殷勤收寄一牛腰。
一寸金·一不轻师慢法
佚名（宋代）

一不轻师慢法，二诵清净仙经。三存真气养神灵。四把尘劳拂尽。五断无明业火，六除俗里人情。七擒猿马永安宁。八味琼浆得饮。
挽仁宗皇帝辞五首
郑獬（宋代）

歌舞西陵望，衣冠渭北游。
应从天上乐，不为世间留。
龙去鼎湖晚，雁飞汾水秋。
群臣泪横臆，空拜翠云裘。
和曾史君喜雨
刘克庄（宋代）

雄乌忽变作雌霓，太守为坛水畔祠。
多谢龙公来挹彼，寄声风伯莫吹之。
麦残黑穟差伤晚，秧出青鍼未过期。
想见铃斋闻点滴，银钩满纸又成诗。
偈颂一百四十二首 其四十五
释广闻（宋代）

日南长至，第一义谛。未举先行，讨甚巴鼻。鲇鱼上竹竿，一日一万里。
秉炬游麻仙玉华洞
程公许（宋代）

云峰环翠幄，洞户必琼台。
胜处难名状，飞仙此往来。
近应通玉局，远或接蓬莱。
安得一伸臂，乘风遍九垓。
迁居有感示二三子
周行己（宋代）

四时忽代序，靡靡无停息。白露应节降，凉飔变晨夕。

閒居二十载，迁徙靡宁日。鸟鼠有巢穴，我居无定室。

田园固所乏，婚嫁何当毕。贫贱难为好，仁义寡所匹。

总总百年内，万事安可必。人生七十稀，我今五十一。

齿发已彫丧，肌肉乏腴实。固穷吾素分，苟得鲜终吉。

馀年当几何，任运非得失。
东楼
刘敞（宋代）

能怀望乡思，慎勿上东楼。海气常常雾，淮声故故愁。
自象登舟入武仙县境有山耸拔四十丈奇秀异常有道人于此升仙因以得名
李光（宋代）

青山万叠俯涟漪，时有幽花挂石衣。百里清溪休荡桨，要看倒影入窗扉。
不如归去
张元道（宋代）

岷峨路远万重云，锦水繁华一聚尘。
帝子但知归去好，故家城阙已他人。
湖上今岁游人颇盛戏作
陆游（宋代）

龙船看罢日平西，柳闇花穠步步迷。
射的山前朱舫小，樵风泾上紫骝嘶。
陈。姚察
孙元晏（唐代）

曾佐徐陵向北游，剖陈疑事动名流。

却归掌选清何甚，一匹花綀不肯收。
万年庵次刘石庵韵以呈补山 其一
姚鼐（清代）

驿路阴将雨，林深鸟不喧。远风来习习，凉叶忽翻翻。

野旷虫何怨，秋成物自恩。回依僧舍憩，寒水静当门。
正月初八日与少史访烟霞洞复历理安寺五云山云栖诸胜 其二
刘佳（清代）

五云高巀嵲，琳阙冠其颠。恃强逞腰脚，欲越猿猱先。

谁知绝顶上，平地宽于田。了了三折水，搅之在目前。

一塔仅如篙，平出空江烟。相约勿高啸，恐惊蛟龙眠。
偈颂四十一首
释慧晖（宋代）

弹指圆成八万门，掌中握却一乾坤。
铁围倒入黄泉底，一句截流万水源。
同陈养晦兵后过邑
戴表元（宋代）

搜山马退余春草，避世人归起夏蚕。
破屋烟沙飞飒飒，遗民须鬓雪毵毵。
青山几处杨梅坞，白酒谁家榉柳潭。
休学丁仙返辽左，聊同庾老赋江南。
题画
章甫（宋代）

一水鸣东西寺，春雨洗南北山。
脚力未穷苍翠，梦魂曾听潺湲。
偈颂十七首 其十二
释师范（宋代）

土木场中过两冬，朝匆匆兮暮匆匆。从来业识无凭据，说甚东山大脱空。
山居为柯定安
李本（明代）

四百青山障俗氛，数家鸡犬自相闻。茆檐低碍岩前石，木榻高栖雨后云。

晚径樵归凭鹿引，秋林果熟与猿分。从来懒入桃源市，自酿松花日半醺。
鹧鸪天
康与之（宋代）

解将天上千年艳，换得人间九日黄。
憩山中古寺
顾禄（明代）

行春过远村，鞍马憩山门。
画壁神仪古，镌厓佛像尊。
鼠翻残瓦坠，龙出小池浑。
亦欲询兴废，苔碑字半昏。
和淮南公听琴闻弦断诗
庾信（南北朝）

嗣宗看月夜。
中散对行云。
一弦虽独韵。
犹足动文君。
次韵游南岳
释德洪（宋代）

天迥游丝百尺轻，水寒时觉縠纹生。琢磨佳句输吾弟，文点春眠付老兄。

山寺独来无一事，竹轩相对有馀清。永怀东院成千古，寂子难忘叔侄情。
荇桥三首 其三
弘历（清代）

便可桥旁暂舣舟，蒲针欲刺柳丝柔。行将春服吾与点，兴在风行及水流。
水调歌头·秋色浩无际
管鉴（宋代）

秋色浩无际，风露洗晴空。登临江山胜处，楼倚最高峰。好是夕阳低后，四野暮云齐敛，遮尽远山重。城郭参差里，烟树有无中。

坐间客，才论斗，气如虹。挥毫万字，举双白眼送飞鸿。莫问梅仙丹灶，休觅山灵蕙帐，追忆采芝翁。便草凌云赋，归奏大明宫。
闻故园近日消息伤乱忧家杂成五首 其四
李慈铭（清代）

未奏清淮捷，天涯阻贼烽。雪深三月暮，路绝一身穷。

国事嗟何及，家书杳莫通。何时能奉母，避地乱山中。
句
王藻（宋代）

路入麇䴥亭子岭，江围蒲稗富川城。
偈一百二十首 其十九
释怀深（宋代）

今朝一阳生，明日便数九。张三依旧肥，李四从来瘠。

吃尽天下药，旧病依前有。用尽自家心，笑破他人口。
宫词 其八十九
赵佶（宋代）

小桃初破未全香，清昼金胥漏巳长。临罢黄庭无一事，日移花影上回廊。
与周默
孙氏（唐代）

雨集枯也时渐满，藤笼老木一翻新。
如今且悦目前景，妆点亭台随分春。
钓月轩（京兆杜本隶颜）
虞集（宋代）

方池积雨收，新水三四尺。
风定文已消，云行影无迹。
渊鱼既深潜，水华晚还出。
幽人无所为，持竿坐盘石。
偈颂六十五首
释普济（宋代）

有句无句，如藤倚树，
截铁斩钉。水不借路，
树倒藤枯。西天胡子没髭须，
蹋杀杨歧三脚驴。
出车
佚名（先秦）

我出我车，于彼牧矣。自天子所，谓我来矣。召彼仆夫，谓之载矣。谓事多难，维其棘矣。
我出我车，于彼郊矣。设此旐矣，建彼旄矣。彼旟旐斯，胡不旆旆？忧心悄悄，仆夫况瘁。
谓命南仲，往城于方。出车彭彭，旂旐央央。天子命我，城彼朔方。赫赫南仲，玁狁于襄。
昔我往矣，黍稷方华。今我来思，雨雪载途。谓事多难，不遑启居。岂不怀归？畏此简书。
喓喓草虫，趯趯阜螽。未见君子，忧心忡忡。既见君子，我心则降。赫赫南仲，薄伐西戎。
春日迟迟，卉木萋萋。仓庚喈喈，采蘩祁祁。执讯获丑，薄言还归。赫赫南仲，玁狁于夷。
送叶养直归龙山 其四
霍与瑕（明代）

篆隶侵西汉，图书映泰阶。五星悬指掌，千岁坐推排。

直道离弦矢，清标倚壑梅。德滋知裕后，丹桂已根荄。
和子渊除夜
司马光（宋代）

缇室重飞玉琯灰，物华全与斗杓回。
依依残腊无情别，历历新春满眼来。
强取酒卮池翠柏，懒开粽叶觅杨梅。
男儿努力平生志，肯使功名落草莱。
读唐书忠义传
陆游（宋代）

志士慕古人，忠臣挺奇节。
就死有处所，天日为无色。
太义孰不知，临难欠健决。
我思杲卿发，可配嵇绍血。
遣怀
杜牧（唐代）

落魄江湖载酒行，楚腰纤细掌中轻。
十年一觉扬州梦，赢得青楼薄幸名。
仲冬十三日赣儿受室率成一律示之
陈恭尹（清代）

灯红月皎两相宜，且放中怀入酒卮。万种未完为子事，百年过半作翁时。

山寒渐入青春色，梅老偏高白雪枝。莫道传家无素业，先公犹有一经遗。
欲贻京贵书一笑掷笔
邓云霄（明代）

西北红云望帝京，旧游裘马尽飞缨。传书欲问看花伴，谁是当年管鲍情？
蝶恋花
张抡（宋代）

碧落浮黎光景异。琼□□□，□□□□□。□有宝珠如黍米。天真□□□□□。

□□□□凭玉几。花雨霏霏，散入诸天□。□□□□传妙旨。至今流演无终纪。
避暑山庄三十六景诗 其二十八 云容水态
弘历（清代）

寄意属空阔，开轩见水云。波轻含蔚叆，烟细结漪纹。

飞鸟去何极，遥舟望莫分。祗饶风度处，依约橹声闻。
山中杂诗
程炎子（宋代）

昆仑初凿破，大巧夺天真。
竹锁三更月，桃酣几度春。
山空闻鹤唳，溪远卜鸥邻。
为拂留题石，松摇露滴身。
间中
陈兰瑞（清代）

万卷围身悔已迟，间中心事晚蝉知。惟寻种竹栽花乐，也作寒蝉病蝶诗。

夜雨易催乡梦远，题襟难与素心期。一庭芳草斜阳淡，又是秋风欲到时。
和刘编修潜夫读近报蒋岘被逐二首 其二
王迈（宋代）

两载相依笑陆沉，鹑衣不羡锦为衾。渠侬眩耀麒麟楦，我辈翻腾驽骥吟。

朝去一凶忧稍歇，边留五大祸尤深。栋梁培植谁之责，莫遣斧斤终日寻。
敕勒歌
乐府诗集（南北朝）

敕勒川，阴山下。
天似穹庐，笼盖四野，
天苍苍，野茫茫，风吹草低见牛羊。
湖上閒赋
黄裳（宋代）

钱塘吴之雄，西湖乃其贰。晴虚混高下，寒光堕苍翠。

俯仰睨澄澈，融结会幽邃。日月司晦明，烟云管开闭。

楼阁生有无，尘凡换奇异。素蔼俄包藏，物象已非二。

中有虚一子，四顾银色世。云罅漏馀晷，稍盛却阴翳。

遽回天汉明，收摄何所置。近影认遥碧，故态献新媚。

振羽鹭初起，一苇出天际。大巧现奇画，人欢发幽思。

杖履秋林深，弦管春波细。名字人不知，閒藏洞霄吏。
题集贤都事石林 其二
李士瞻（元代）

谁为明堂作栋梁，石林屹立并云长。会从白玉楼中见，杞梓何能与雁行。
分绿桥
李云龙（明代）

柳外赤兰桥，遥接南塘路。迷人采芳来，徘徊未足度。
神霄玉清万寿宫庆成卿以使事奉安圣像闻有二诗书屏俯同其韵复赐太师 其一
赵佶（宋代）

碧落金风爽气回，丛霄乍喜瑞霞开。经营欲致黎元福，敢谓诗人咏子来。
建康六感·吴
刘子翚（宋代）

龙翔大耳儿，虎视捉刀人。
风云竞追逐，逸轨谁能遵。
大皇负英材，沈潜欻求伸。
一呼定南国，再战威强邻。
抗魏既摇岳，攘刘亦披鳞。
组练绕平隰，艨艟蔽通当。
伟哉人物盛，成功岂无因。
代祀已飘忽，风流久弥新。
停桡眺迥陆，裂蔓登层堙。
卧龙昔来游，万古怀清尘。
赠段琴
沈说（宋代）

清风千古曲，雪涧敲寒玉。
谁能继此音，苍梧泣修竹。
榴花
欧阳修（宋代）

絮乱丝繁不自持，蜂黄蝶紫燕参差。
榴花最恨来时晚，惆怅春期独後期。
和李仆射秋日病中作
张籍（唐代）

由来病根浅，易见药功成。晓日杵臼静，凉风衣服轻。

犹疑少气力，渐觉有心情。独倚红藤杖，时时阶上行。
洞庭题咏十一首·龟山钓鱼台
王阮（宋代）

鬼力神功劈石开，水边因作钓鱼台。
若为未有严光到，留得丝纶待我来。
旅舍七首
敖陶孙（宋代）

我家碧鹳弟，尽用当搪殳。
摧颜伴第翁，意欲化白凫。
娟娟熨帛伴，见之感无襦。
坐念粟布谣，於乎予何诛。
取求不汝瑕，霸心生断祛。
请观泽中雁，一一稻粱图。
登科后解嘲
詹文（宋代）

读尽诗书五六担，老来方得一青衫。
佳人问我年多少，五十年前二十三。
西江月·八万四千偈後
辛弃疾（宋代）

八万四千偈后，更谁妙语披襟。
纫兰结佩有同心。唤取诗翁来饮。

镂玉裁冰著句，高山流水知音。
胸中不受一尘侵。却怕灵均独醒。
赋得燕台春草送袁司徒乃弟还广
刘克正（明代）

昨夜东风蓟苑过，晓吹新绿满关河。冶游细马骄如许，归去王孙怨几多。

湛湛暗凝霄露润，凄凄晴带野烟和。最怜别后池塘梦，江北江南奈远何。
次韵酬曾无逸宗教 其二
张镃（宋代）

地秀溪通邑，山高寺矗云。望殊惊乍见，景胜厌前闻。

鸡犬人家乐，风烟钓艇纷。奔程船径过，虽雨未西曛。
律陶赠野人
戴本孝（清代）

乐与数晨夕，区区诸老翁。贫居依稼穑，绕宅自蒿蓬。

懒惰故无匹，箴规向已从。闲居三十载，乡里习其风。
淳祐丙午讲礼记毕锡宴秘书省赐侍读少师郑清之以下
赵昀（宋代）

鳌极开先已降衷，上天下泽礼居中。三才义理维持力，万世纲常建立功。

孔圣法言多纂辑，汉儒师学共修崇。经帷讲彻资群彦，克己工夫在广充。
为常山陈君荻洲题扇 其一
庞嵩（明代）

露湛兼葭秋水深，美人家住水云阴。怀贤知有崇贤意，欲向知音一鼓琴。
次韵和丁右丞因赠致政张少卿二首
宋庠（宋代）

芝术新园御陌东，飘然云鹤此相从。
贵交亦有功成约，林下他年或见容。
与季平访柳汀，用季平赠僧能意韵
丘逢甲（清代）

入室古芳满，庭花连理枝。乡音脆吴语，风格拗唐诗。

远算就时见，深尊劝客持。千金载西子，少伯是吾师。
菩萨蛮 寄江西米理问信父 天下同文
卢挚（元代）

市桥烟柳春如画。小楼明月吴山下。把酒听君歌。可人良夜何。山游新梦断。月落西江远。江上数峰青。寄声徐孺亭。
重游郁林寺道玄上人院
许浑（唐代）

藤杖叩松关，春溪劚药还。雨晴巢燕急，波暖浴鸥闲。

倚槛花临水，回舟月照山。忆归师莫笑，书剑在人间。
次韵陈钧甫郊行
邓林（宋代）

黄尘败素意，出门惬郊行。
野鞠含冷焰，岩松起寒声。
高山唐业崇，流水晋时清。
拾薪归底用，石鼎待弥明。
夏日登毗卢阁
杨慎（明代）

赫曦改东陆，鲜飙转南薰。炎歊深城府，清泠阻江濆。

隐几倦文竹，紬书厌香芸。眷言承明侣，肃此尘外群。

仙梯驾虹出，梵阁排霞分。攀楹低白日，对槛俯朱云。

圆方鹄举见，参差鸾歌闻。意树鸣天籁，禅枝绕烟芬。

斜景敛平霭，飞雨洒高雯。金罍引清酌，玉麈生凉氛。

兴谣吐云藻，摇笔挥风斤。香留荀令榻，书染羊欣群。

奇赏真四美，同咏惭五君。
夜宿武夷宫
彦修（宋代）

巢松老鹤鸣丹井，笼月梅花摇素影。
竹敲白露幔亭寒，吟弄紫箫山月冷。
山月箫声清且幽，幔亭不见昔人游。
我来欲此腾云雾，笑指三山十二楼。
照虚亭
宋庠（宋代）

洛渠西北暮烟来，碧瓦朱轩压水开。
岸曲便容刳木艇，阶唇仍作钓鱼台。
念奴娇（山河）
柴望（宋代）

登高回首，叹山河国破，于今何有。台上金仙空已去，零落逋梅有柳。双塔飞云，六桥流水，风景还依旧。凤笙龙管，何人肠断重奏。

闻道凝碧池边，宫槐叶落，舞马衔杯酒。旧恨春风吹不断，新恨重重还又。燕子楼高，乐昌镜远，人比花枝瘦。伤情万感。暗沾啼血襟袖。
吴中会故人
林景熙（宋代）

一声新雁荻花秋，片月吴松共客舟。
却忆去年今夜月，思君独上越山楼。
旅次衡阳
裴说（唐代）

欲往几经年，今来意豁然。江风长借客，岳雨不因天。

戏鹭飞轻雪，惊鸿叫乱烟。晚秋红藕里，十宿寄渔船。
过姚上舍伯子草玄亭
黎民表（明代）

怜君花树下，复有草玄亭。山色墙头出，宫云雨后青。

听莺移远杖，相鹤检仙经。谁测风尘里，沈冥有客星。
夏夜西亭即事寄钱员外
耿湋（唐代）

高亭宾客散，暑夜醉相和。细汗迎衣集，微凉待扇过。

风还池色定，月晚树阴多。遥想随行者，珊珊动晓珂。
龙兴观
沈辽（宋代）

山林摇落江水寒，松下古观生秋兰。白日无人午夜静，玉皇殿上朝仙官，但闻金环玉佩鸣珊珊。

麻姑女子不下坛，有谁乞得延龄丹。人生不如为善好，草头晓露空潸潸。
幽栖
范成大（宋代）

幽栖先自懒衣裳，秋暑薰肌汗似浆。对客绪言多勉强，谋家生事总荒唐。

蚤眠不待星当户，晚饭常占日半墙。莫道閒中无外慕，朝朝屈指望新凉。
忆旧游
沈芳（清代）

记梅边款语，槛外论诗，静院无人。短梦凭风过，怅花飞碟瘦，易误芳辰。

冷香尚留残菊，帘卷更销魂。又作弄秋声，梧桐细雨，生怕黄昏。

思君旧吟句，道一样愁怀，共掩闲门。眼底凄凉况，料春晖同恨，珠泪沾巾。

小桥暗通流水，空自约湔裙。但倚遍危栏，悠悠望断日暮云。
题艺苑五游册 其一 琴
胡应麟（明代）

玉轸閒挥望太空，目随中散送征鸿。无劳郢国千人和，白雪晴飞大海东。
首夏花萼楼观群臣宴宁王山亭回楼下又申之以赏乐赋诗
李隆基（唐代）

今年通闰月，入夏展春辉。楼下风光晚，城隅宴赏归。

九歌扬政要，六舞散朝衣。天喜时相合，人和事不违。

礼中推意厚，乐处感心微。别赏阳台乐，前旬暮雨飞。
子直画屏求题诗·杜牧之水嬉
葛立方（宋代）

翚飞华屋浸涟漪，曼衍鱼龙看水嬉。
自是翻阶恋红叶，哦诗莫恨十年迟。
墨池怀古
杨蟠（宋代）

书画尝闻晋右军，当时深遁乐天真。
空山寂寞人何在，一水泓澄墨尚新。
灵连也思轻印绶，季鹰还解忆鲈莼。
高风夐古应相照，共是知几此避身。
和王岩起惠二诗 其二
张守（宋代）

胜流还入幕，贤否数嘉宾。婉画无遗虑，佳言更可人。

中郎才简亮，开府句清新。渌水称佳丽，于今不足云。
钱塘赋水母
沈与求（宋代）

疾风吹雨回江城，櫓牙呕哑潮欲平。
客居喜无人事撄，相与环坐临前楹。
眼中水怪状莫名，出没沙觜如浮罂。
复如缁笠绝两缨，浑沌七窍俱未形。
块然背负群虾行，嗟其巧以怪自呈。
凝目戄视相将迎，老渔旁睨笑发声。
曰此水母官何惊，江流如奔绝沧瀛。
潮汐往来月为程，藏纳众污无满盈。
浮埃沉滓溷九清，结成此物宜昏盲。
使虾导迷作双睛，乃能接迹蚌与蛏。
亦犹巨蛩二体并，离则无目为光精。
江天八月霜叶鸣，罟师得虾供水征。
水母弃掷罗纵横，试令收拾输庖丁。
绛礬收涎体纡萦，飞刀镂切武火烹。
花甆饤饾粲白英，不殊冰盘堆水晶。
稻醯齑寒芼香橙，入齿已复能解酲。
遣渔止矣勿复评，嗟哉此性愚不更。
定矜故态招三彭，且摩枵腹甘藜羹。
悼亡二十五首 其十一
江源（明代）

清明时节雨纷纷，泪洒东风忆细君。

艳骨已成兰麝土，梦来何处更为云。
焦山旧藏周鼎今以西汉定陶鼎置焦山诗以纪事呈中丞夫子
钟大源（清代）

神物有显晦，两美期必合。重宝传周京，彝器纪汉腊。

缅思鼓鞴初，星躔各千匝。匹如剑雌雄，延津未相狎。

一鼎蹲祗洹，万古不摧拉。远傍焦先庐，江云护重沓。

粹质惊蛟螭，宝气烛阊阖。文奇云雷旋，状古饕餮压。

格右释最精，内门辨尤洽。无专暨世惠，一一参秘笈。

铜狄休夸仙，石碣倍胜猎。流传夏商后，锡命孝思答。

过客事摩挲，不暇探梵夹。矧夸赋玉带，处士留赐牒。

巍然独称雄，何物足相躐。祭器共扶风，炎刘司职纳。

锓铭认定陶，封地济阴接。辞虽异都仓，孝元事殊协。

想赖调滑甘，用享沸吹喝。形兼盉匜卣，腹受升龠合。

降神酒酾鬯，升馨气焚蒳。井火类灰灭，劫焰甚波涾。

玉鱼随销沈，金碗枉嘬遝。旧物留烝彝，新占非噬嗑。

端合俪郏鄏，法物得双恰。京口舟可航，安用瀹济漯。

载将东京遗，兼叩西竺法。并峙辉旃林，分别照花塔。

制殊齐钟悬，响类粥鼓鞳。或可藏毒龙，未许饲怖鸽。

联同奎壁珍，铸岂金铁杂。永镇枯木堂，世守白足衲。

佳话佚前代，胜事载新劄。跋过醧舫工，句夺蚕尾惬。

何时三诏峰，一棹问禅榻。试手量铉铣，论古谢噂誻。

吉金得奇耦，我佛笑且嗒。岐阳共瑰怪，汾阴任萧䬃。

郦家注重翻，甄丰本同拓。胜寻瘗鹤铭，江浒屐频蜡。
和赵院判
苏小娟（宋代）

君住襄阳妾住吴，无情人寄有情书。
当年若也来相访，还有於潜官绢无。
夏夜露坐二首
杨万里（宋代）

山翠都成黑，天黄忽复青。
月肥过半璧，云瘦不遮星。
瓦鼓三四只，村酤一两瓶。
人皆笑我醉，我独笑渠醒。
寄叶勤次其韵
刘跂（宋代）

五斗折腰俱为贫，诗书律令若为分。西山今朝有爽气，北阙无为飞白云。

一纸绸缪三岁字，七言憀慄九章文。故人好在长相忆，怅望江皋麋鹿群。
贺完颜仲远承旨复领尚医
曹伯启（元代）

弱冠从游鲁泮宫，馀生都在别离中。羡君日日清光近，愧我年年逆旅同。

寿国一如卿相职，砭愚重立圣贤功。它时里社鸡豚约，齿德推先有钜公。
戏题外子写照
林颀（清代）

爱君笔底有烟霞，自拔金钗付酒家。修到人间才子妇，不辞清瘦似梅花。
魏叔子过草堂旋即言别次和原韵
汪森（清代）

闻到吴阊久，相期匪浃旬。病扶黄叶路，秋老翠微人。

乱后情多感，宵分话更亲。如何剧回棹，怅望出烟津。
岁稔
姜特立（宋代）

今岁稔熟收田禾，笼鸡担谷主人家。农人时节一醉饱，揶𢶖起舞相喧哗。
阮郎归 新柳
杜漪兰（清代）

条风处处放新枝。行行春日迟。闲看芳草影参差。

莺花争艳时。

闲柳岸，画船齐。相思忆画眉。那禁对对鸟飞归。风光只自知。
雨是过泉教张子开
戴表元（宋代）

平生剡梦十八九，短策还经静者居。
一曲好溪山起处，数声疏雨雪初来。
石门晓归
顾建元（清代）

落月在高树，絺衣生早凉。下山随涧水，飞鸟共清光。

却过春申里，还登长史堂。风蝉嘶近郭，门户正朝阳。
送叶明斋如京二首 其一
子贤（元代）

墨突不暇黔，孔席不暇暖。周流天地间，微踪何蹇蹇。

迩来千百年，懿德人所范。送尔嘿无言，山城春日晚。
董述夫取道汴洛将游华岳过余言别
欧大任（明代）

潼关西去路，杖笠太华门。云度仙人掌，星窥玉女盆。

茅龙飞八极，笙鹤望中原。愧尔成孤往，莲花入梦魂。
赏瑞香催海棠五首
王洋（宋代）

郑人兰佩不须夸，自别团香擅国华。
客枕莫疑无好梦，年年同有瑞香花。
喜清远兄至以齐已诗长忆旧山日与君同聚沙十字为韵 其五
释宗泐（明代）

昔事龙河师，法筵全盛日。童年与君居，众讶早入室。

回首白日飞，浩劫弹指疾。平生竟何为，志愿良未毕。
喜雨用前韵
黄榦（宋代）

山中书生休浪悲，燮调自有皋与伊。
清香一瓣来天竺，更把民饥作已饥。
送观可道郎中祠南镇使淮府还京（二首）
王逢（元代）

南镇春回草木青，溪毛犹带旧时馨。
黄尘荏苒民谁赖，黑海沧茫使有星。
为爱宝书探禹穴，岂挥清泪向秦庭。
万艘转饷成山道，想见风云护百灵。
赠鲍居士
翁卷（宋代）

日日湖波畔，群鸥相共闲。
全家皆好佛，独坐或看山。
晒药嫌云在，留僧带月还。
有时乘小艇，忽入到城间。
放鱼歌
徐照（宋代）

笭箵下北湾，罣{上四下鹿}上西浦，
渔师恶取真少恩，游鳞潜身更何所。
未死神已泣，口沫自吹吐。
朴失沧波俄顷间，斫雪飞花落盘俎。
山翁忍见不惜青铜钱，尽买鲥鰅鲂鲫鱮。
赠张都阃征安南
庞嵩（明代）

简书专阃外，节钺出天涯。八阵骧龙虎，三驱殪兕豝。

金瓯元已固，铜柱绩非遐。从此安南地，车书大一家。
华从龙往祇陀读书诗以问之
邵宝（明代）

别我诗仍物，先天第一花。新春乘野艇，斜日到僧家。

雨化曾无力，风光渐有涯。相过知不远，石鼎试新茶。
寄答欧嘉可欧嘉可独五羊来过村居时余方入城亦访嘉可不值嘉可有诗见怀赋此奉答
伍瑞隆（明代）

思君却向访柴关，何事君来又独还。两地共悬招白社，三年空独忆青山。

梅花海上春愁远，明月尊前夜色闲。可道佳期容再误，别来吾已鬓毛斑。
昨行书所见
孙廷璋（清代）

残梦扶头酒半消，一重霜气湿帘腰。堠亭戍卒低吹火，野树山僧早挂瓢。

衰柳河桥犹有月，荒芦村港不能潮。凤城回首鹓鸾侣，正合薰香赋早朝。
临滹沱见蕃使列名
李益（唐代）

漠南春色到滹沱，碧柳青青塞马多。

万里关山今不闭，汉家频许郅支和。
访双池老不遇其子觉先求诗为作此
释德洪（宋代）

芒鞋竹杖快新晴，天迥游丝百尺轻。沃若柔桑连野绿，炯如白尺照溪明。

逢山有寺幽欣集，对客开轩午梦清。曦竟未回凭阁久，忽闻高柳子规声。
送向武金吏目
杨士奇（明代）

一命微官万里程，清时行送鲁诸生。天连粤徼孤城险，家渡湘江数口轻。

杨柳飞花沾去棹，桄榔杂树乱离情。才高莫叹淹遐僻，政满还来谒圣明。
席君从於洛城种金橘今秋始结六实以其四献开
司马光（宋代）

弊居橘亦自南移，爱护栽培费岁时。
前此实成酸苦甚，应由与德不相宜。
六言五首赠李相士景春 其五
刘克庄（宋代）

眼有紫棱安用，眉无黄色何妨。自断非封侯相，尚堪作牧牛郎。
达磨赞
释绍昙（宋代）

一苇横江，九年面壁。
直指单传，人信不及。
面对梁王言不识，咦，
泥团乱抛掷。
丰城道中
何中（元代）

江村南北笑声频，红烛花时次第新。春水渐生桃叶渡，小舟时载嫁归人。
送僧惠思
梅尧臣（宋代）

大车高马尘塞轨，弄石洗泉人不喜。
慨然摆落还吴都，归心劲於弦上矢。
强弩发复开，矢往不可回。
常应笑燕子，时能海边来。
句
魏兼（宋代）

茗泛绿云收北苑，稻炊红玉取西山。
独游药洲怀颖叔修撰
郭祥正（宋代）

驱车何所适，独往观药洲。荒芦喧鸟雀，怪石森龙虬。

大亭插层城，玉虹跨深沟。双门控西渚，九星聚中流。

其名何壮哉，像貌俨可求。鋹王卷国去，故物惟此留。

沧溟霸气灭，落日孤烟浮。空畦已无药，草蔓春柔柔。

常年一百五，载酒倾城游。炎炎二圣作，德泽覃海陬。

大帅用文儒，静镇十五州。诸公握鸿笔，刬藓挥戈矛。

仍要水宫月，一笑挹浮丘。蓬莱自兹往，稳踏金鳌头。
次韵王适兄弟送文务光还陈
苏辙（宋代）

三君皆亲非复客，执手河梁我心恻。
倚门耿耿夜不眠，挽袖心心有难色。
君归使我劳魂梦，落叶鸣阶自相拥。
君家西归在新岁，此行未远心先恐。
故山万里知何许，我欲因君亦归去。
清江仿佛钓鱼船，修竹平生读书处。
青衫白发我当归，咀噍式微惭古诗。
少年勿作老人调，被服荣名慰所思。
散郎亭
沈辽（宋代）

法华寺上散郎亭，老树苍崖如有情。欢戚已随时事去，代间秪有古人名。
次韵刘三秀才瑞香二首 其一
华镇（宋代）

南枝碎玉飘溟濛，春光次第海天东。紫囊夜发香中瑞，芳蹊不用夭桃红。

开谢忍从风日下，形容聊寄笺毫中。珠玉交辉色璀璨，埙篪迭奏声和同。

园林光价远莫拟，造化机权疑未公。会须折向玉峰去，追随鸣佩摇天风。
水调歌头·苍立箨龙秀
廖行之（宋代）

苍立箨龙秀，青压雨梅肥。清和天气，无限佳景属斯时。试听虞弦初理，便有熏兮入奏，风物正熙熙。此日定何日，香篆袅金猊。记当年，蓂两荚，应熊罴。男儿壮志，端在伊傅与皋夔。况是从容书史，养就经纶功业，早晚帝王师。但了公家事，方与赤松期。
岭外守岁
李福业（唐代）

冬去更筹尽，春随斗柄回。
寒暄一夜隔，客鬓两年催。
九张机
佚名（宋代）

七张机。春蚕吐尽一生丝。莫教容易裁罗绮。无端翦破，仙鸾彩凤，分作两般衣。
次韵裴库部二月二日游傅园
刘攽（宋代）

二月二日春意动，东风生物来无垠。苦怜清济不如古，却爱小园方及辰。

谷鸟出声已脱俗，林花一枝疑占新。银壶担酒马驮妓，莫辜乘兴宁伤频。
题径山
栯堂（元代）

攀萝扪石上崔嵬，为访名师特到来。碧眼望穿红日际，青鞋蹋破白云堆。

松涛振壑鸣天籁，瀑布舂岩动地雷。好境自然尘世别，何须海上觅蓬莱。
雨雪曲
杨士奇（明代）

边城九月尽，雨雪正霏霏。兼霰侵毡幕，如冰晃铁衣。

塞垣深莫辨，边云冷不飞。鬓毛分可拟，征戍几时归。
浣溪沙·谁念西风独自凉
纳兰性德（清代）

谁念西风独自凉，萧萧黄叶闭疏窗，沉思往事立残阳。
被酒莫惊春睡重，赌书消得泼茶香，当时只道是寻常。
咏史诗。青冢
胡曾（唐代）

玉貌元期汉帝招，谁知西嫁怨天骄。

至今青冢愁云起，疑是佳人恨未销。
秋日怀赵内翰汝师
陈履（明代）

回瞻北斗羡名流，浪迹天涯怅远游。江上芙蓉惊欲暮，山中桂远恰逢秋。

焚香想见丹心炯，梦笔悬知藻思幽。客里相思无那病，况因摇落不胜愁。
演教寺吊楼居朱漕
乐雷发（宋代）

罗带江头蜕绣衣，人归香草谢家池。
只今玉树埋何处，惆怅僧房认得诗。
前出军五首 其二
张翥（元代）

锻铁作佩刀，磨石为箭镞。中军把辕门，前竖十丈纛。

朝上芦沟桥，夕次泃河曲。超乘既誇勇，骋马复齐足。

男儿不封侯，百年同视肉。
谢刘时升见访
王庭圭（宋代）

访我林间一病翁，数椽茅屋贮清风。华裾织翠来天外，挥麈谈兵伏坐中。

回首此时增感慨，出门何处问穷通。北溟待看鲲鹏变，坳水蹄涔讵见容。
闭门
陆游（宋代）

闭门高卧镜湖傍，元自无闲可得忙。
泛罢杯觞余菊苦，玩残指爪带橙香。
灯昏共度空阶雨，蛩冷偏依丈室床。
不待衰年宦情尽，未来如雁到衡阳。
题欧阳永叔新凿幽谷泉
刘攽（宋代）

江南多名山，少有琅琊比。琅琊盛泉石，晚得幽谷美。

将非造物者，留以待君子。乃知智且仁，必好山与水。

公有高世材，此山共森峙。公有济物心，此泉共清泚。

泉始居地中，隐塞未如此。今为万丈流，近自一勺始。

东浮沧溟广，下益松桧喜。奈何公之惠，及更局千里。

安得从公居，曲肱偃吾几。安得从公游，枕石洗吾耳。

是非付天壤，尘事如脱屣。当为谷中叟，肯为轩冕起。
径山道中次韵答周长官兼赠苏寺丞
苏轼（宋代）

年来战纷华，渐觉夫子胜。
欲求五亩宅，洒扫乐清净。
学道恨日浅，问禅惭听莹。
聊为山水行，遂此麋鹿性。
独游吾未果，觅伴谁复听。
吾宗古遗直，穷达付前定。
餔糟醉方熟，洒面呼不醒。
奈何效燕蝠，屡欲争晨暝。
不如従我游，高论发犀柄。
溪南渡横木，山寺称小径。
（太平寺，俗号小径山。
）幽寻自兹始，归路微月映。
南望功臣山，云外盘飞磴。
三更渡锦水，再宿留石镜。
缅怀周与李，能作洛生咏。
明朝二子至，诗律严号令。
篮舆置纸笔，得句轻千乘。
玲珑苦奇秀，名实巧相称。
九仙更幽绝，笑语千山应。
空岩侧破瓮，飞流洒浮磬。
山前见?亦，候吏铙鼓竞。
我生本艰奇，尘土满釜甑。
山禽与野兽，知我久蹭蹬。
笑谓候吏还，御虎吾有命。
径山虽云远，行李稍可并。
颇讶王子猷，忽起山阴兴。
但报菊花开，吾当理归榜。
山行见野樱桃花
赵蕃（宋代）

徐行历历转深豅，人意何如鸟语同。
山路梅花浑扫迹，春风尽属野樱红。
尸解颂
陈楠（宋代）

顶上雷声霹雳，混沌落地无踪。今朝得路便行，骑个无角火龙。
别宋常侍
尹式（隋代）

游人杜陵北，送客汉川东。
无论去与住，俱是一飘蓬。
秋鬓含霜白，衰颜倚酒红。
别有相思处，啼鸟杂夜风。
赐陈抟
宋太宗（宋代）

曾向前朝出白云，后来消息杳无闻。
如今若肯随徵召，总把三峰乞与君。
赵叔问过别留夜话偶阅鲍溶诗有感用韵作
程俱（宋代）

磨蚁不停足，故交益无多。向来苕溪梦，但有高轩过。

昂昂芝田苕，长饥玉山禾。顾我老且穷，吹毛从鸟窠。

何当寂寞滨，纫兰共扪萝。非无烟霞志，奈此饥冻何。

言离更踌躇，参横照斜河。为公睇金台，慷慨徒悲歌。
方山人章叶二太学过集
胡应麟（明代）

龙门何客曳长裾，年少翩翩各起予。不是元龙豪气尽，十年湖海断来书。
木兰花慢 和郑禧
吴氏女（元代）

爱风流俊雅，看笔下，扫云烟。正困倚书窗，慵拈针线，懒咏诗篇。红叶未知谁寄，慢踌躇、无语小窗前。燕子知人有意，双双飞度花边。殷勤一笑问英贤。夫乃妇之天。恐薛媛图形，楚材兴叹，唤醒当年。叠叠满枝梅子，料今生、无分共坡仙。赢得鲛绡帕上，啼痕万万千千。
送孙君文还桐庐二首
方回（元代）

谈笑丁年取甲科，一官潦倒鬓今皤。
飞腾尚觉声名在，枯杭其如骨相何。
舌鼓风雷无与敌，胸吞海岳未为多。
向来一纪桐江上，殊欠先生共切磨。
送苗子君运使赴河东漕二首 其一
冯山（宋代）

圣君宵旰尚忧边，移领并汾将漕权。汉使已更三数节，壶关才漕十馀年。

民情姑息方师后，兵计从容试上前。卿相通途从此致，横飞雕鹗上秋天。
太后阁春帖子
赵湘（宋代）

玉律生阳早，金铺上日迟。
枝间双鹊语，应是报春祺。
桐庐道中
顾绍敏（清代）

三日钱塘路，春游逐钓䑳。水生严子濑，花发谢公村。

沙鸟随潮集，烟螺带雨昏。不闻越女唱，谁遗客中尊。
玉楼春 春晓
金庄（清代）

早乌啼起银蟾落。锦帐春寒春意薄。天涯路远几曾经，莫怪梦意常是错。

起来小婢催梳掠，拈着青丝心绪恶。无情镜子不怜人，暗把红颜都换却。
发长沙
释绍嵩（宋代）

秋入长沙县，无人画得成。
晚风轻浪叠，落日乱蛩鸣。
一雨洗烦暑，千山指去程。
回期谁可定，行乐且吾生。
秋日游岘山
魏晰嗣（清代）

岘山突兀凌群峰，直上疑与风云通。相将共寻曲径去，屐齿踏破苍苔封。

天高正值秋深候，霅溪练影摇晴昼。隔浦时闻断雁哀，傍崖忽见惊猿骤。

洼尊亭迥长自间，踌躇四顾围烟鬟。我来此际空好事，犹幸二客同跻攀。

木叶飞残声策策，参差只剩霜枫赤。欲转疏林叩上方，晚烟微茫日西匿。
睡觉有怀寄王梅坞垓
郑思肖（宋代）

向年治乱屡兴怀，此日清闲独把杯。千古英雄人不见，一楼风雨梦初回。

空中变化观龙见，世上凄凉误凤来。须入山林了生死，莫将心迹付尘埃。
和李康侯屯田见寄韵二首 其二
范纯仁（宋代）

仕途三黜信多难，名迹常忧不自完。幸赖圣恩宽罪戾，敢辞閒地尽盘桓。

孟生坠甑何能顾，贡禹尘冠岂复弹。俸入虽贫家世事，釜鱼前世已称丹。
韩伯清所藏子昂双松便面
黄玠（元代）

并刀剪水一尺馀，照见亭亭两松影。玉堂学士自写真，令我悽然发深省。

耸壑昂霄五十年，健笔如锥有锋颖。苍髯磔怒知谁嗔，老节犹将见奇挺。

直干斜分水墨痕，樛枝乱结风霜顶。龙鸾已化毛骨残，雷雨欲来崖谷暝。

兔丝悬蔓待茯苓，回首馀光惜俄顷。会稽公子多苦心，收拾新诗题小景。
淳熙七年春帖子·寿圣齐明广慈太上皇后合六
崔敦诗（宋代）

玉压阑干日影长，云窗侍女昼焚香。
琅函自检长生籙，金管时书急就章。
次韵胡仲方因杨伯子见寄
姜夔（宋代）

此去庐陵定几程，向来筇杖未经行。
悬知片棹云边集，大有吟情雪里生。
楚渡食萍应甚美，舜祠吹玉直难清。
二君即日青冥上，唯我春山带雨耕。
次答邦直、子由五首
苏轼（宋代）

五斗尘劳尚足留，闭关却欲治幽忧。
羞为毛遂囊中颖，未许朱云地下游。
无事会须成好饮，思归时欲赋登楼。
羡君幕府如僧舍，日向城南看浴鸥。
萧洒桐庐郡十绝·其五
范仲淹（宋代）

萧洒桐庐郡，家家竹隐泉。
令人思杜牧，无处不潺湲。
贼平贺本路史禽良叔弥忠四首
王迈（宋代）

建俗轻生自古然，况逢军旅更饥年。
两台顾长酸鼻，一饭无缘得下咽。
发廪救荒宁计日，乞师请命屡牋天。
贼平必欲论功报，镇抚须居占节能先。
次薛叔载石泉韵
释居简（宋代）

石泉曾未面，泉石旧忘情。不与滔滔竞，常怀止止清。

渭非泾酝藉，贪是恶声名。自洁怜他浊，凭谁吊屈平。
萧海钓寄蛎黄上元日出以飨客因赋一首
李东阳（明代）

薄筵无物荐清宵，黄蛎分香味颇饶。腥带海风崖际出，冻随春雪酒边消。

东关地僻劳相寄，南客方传始解调。不有可人佳赏在，一春诗兴又萧条。
荔枝酒
陈恭尹（清代）

天为美禄供禋祀，上有旗星下有泉。既作神农能播种，更教仪有为开先。

五齐三事经曾著，百榼千钟古有传。西土蒲萄长引蔓，南州丛桂每参天。

岂知岭外离支树，植自罗浮卖酒田。万斛如珠空自照，千溪如火未曾燃。

群来野雀休能网，饱啖行人不论钱。采下忽看花满地，酿成何啻酒如川。

三年始醒谁能试，百步闻香足自前。满碗盛来无见底，一觞浮出月如弦。

冰从化水参差减，玉既成浆性未迁。桂郡酒官应为此，越佗贡物罔闻焉。

生时多食犹能醉，酿后馀甘倍可怜。通神益智功如在，美色怡颜力更全。

妃子红尘何乃拙，魏文石蜜想当然。琼苏为泛觞王子，玄碧会开宴列仙。

古昔未分优与劣，眼前唯辨圣为贤。合尊岂但醉三二，一斗何须价十千。

多酿不忧民食耗，屡丰为爱酒垆眠。风流太守须酣饮，知借南中尚几年。
解舟
王十朋（宋代）

解舟城之南，橙橘半青黄。时节岂不好，胡为辞故乡。

亲朋送我行，殷勤馈壶觞。我欲与之饮，舟去留靡遑。

僮仆别我归，黯然颜色伤。问我何时还，田园又成荒。

我心愧其言，老矣身皇皇。五载走三州，道路险且长。

屡请方得祠，暂归又怀章。挈家入南闽，儿女不尽将。

馀生疾病多，满镜须髯苍。到官即有乞，行将返耕桑。
浣溪沙
毛滂（宋代）

月样婵娟雪样清。索强先占百花春。於中烛底好精神。多恨肌肤元自瘦，半残妆粉不忺匀。十分全似那人人。
武夷吟酬别彭尔仁入山
李绳远（清代）

武夷之山周百里，三十六峰云外起。九曲洄潆水浸山，洞天虽众应难比。

汉祀秦坛共杳冥，升真历历有仙灵。珠裾戏水澄空镜，玉袖回峰转画屏。

吾闻篯铿在初古，尧封彭城号彭祖。兹山坐隐七百春，次子篯夷长篯武。

以此山名万古尊，彭城遗裔传清门。侯官彭郎好骨相，此中疑是真曾孙。

当年彩屋空梁宴，笙管凄哀偶然恋。世人不记幔亭歌，何由得与真仙见。

彭郎结交天下希，武夷同好旧相依。高吟一曲河梁别，往日歌师今是非。

邀余并访真人阙，可怜归客鸣榔发。醉里遥寻玉女花，梦中解看天壶月。

信是名才不可求，天宫咫尺汝应留。寒梅仙掌春堪折，远寄西陵雪夜舟。
初秋雷峰待月同妙峰上人赋
王琅（明代）

凉飔发朝爽，薄吹出林皋。已喜谢烦暑，能忘悲逝滔。

息机随白发，住世有青袍。莫负碧岑上，迟迟秋月高。
过岳麓见子云题字偶逢来使因寄二诗 其一
张孝祥（宋代）

籍甚韩公子，情亲我弟兄。星沙逢驿使，岳麓见题名。

共作三年别，相望五日程。湘江接淮水，寄与濯尘缨。
追吊陈长卿 其三
李文纲（明代）

节义双全作宋人，生惭无路报成均。遗碑俨有忠贞气，三百年来护鬼神。
送王玉树邑侯辞官归里
黎延祖（明代）

苍生方庆野成霖，忽动归与栗里吟。月缺俸钱犹似客，身辞官阁更无琴。

漫云水弱须剂火，才见春晴已作阴。少乏宦情彝甫事，如君真有古人心。
八月十八夜月有怀伯封
李洪（宋代）

秋半青要未降霜，溪边独对露华凉。
风清月白兴不浅，斗转参横夜未央。
每望庾尘频障扇，莫逢伊笛据胡床。
扬晖千里谁同赏，心折刀头快理航。
岁时书事 其九
张侃（宋代）

心官素坦夷，幼荷父兄诏。口诵太古篇，烟村杂渔钓。

谁知贤者太，竟坐旁人谯。偶有百鍊铜，铸作架上照。

形模虽不同，小大亦相肖。一为世所移，作事非素料。

酒中有妙理，勿学渊明笑。渊明旷荡人，行藏同荷筱。

天外有奇趣，勿学孙登啸。孙登隐逸辈，施为异常调。

万事付自然，吾方诣至妙。
霜露
杨万里（宋代）

落照红犹剩，初星白未真。
霜威能夺月，寒力故欺人。
哀鴈知谁怨，吟蛩独我亲。
老来忧患里，忍泪已沾巾。
咏马
韦骧（宋代）

种格得房精，权奇岂易名。耳批秋竹薄，蹄蹴水云轻。

徒受双羁制，谁知千里程。未为良乐遇，春陌自长鸣。
合寨陪诸公观月
王之道（宋代）

一樽相对夜厌厌，风捲浮云见玉蟾。
凌乱请看矛作舞，清光炯炯已窥檐。
颇侄明碧轩
王庭圭（宋代）

不可居无竹，开轩眼界新。风摇碧玉玦，雨解箨龙鳞。

晚色侵书帙，疏枝挂月轮。客来从径造，莫问打门人。
湖上寓居杂咏
姜夔（宋代）

湖上风恬月澹时，卧看云影入玻璃。
轻舟忽向窗边过，摇动青芦一两枝。
通叟年兄视以柳侯庙诗三首辄亦有作所谓增来
晁说之（宋代）

平昔柳侯庙，拾君诗兴余。
帝阍谁掌制，天步此贞符。
敢恨初沉佩，惟惭再索车。
罗池聊自戏，况复已榛芜。
鹧鸪天
陈造（宋代）

醉阅东风百种花。醒来长悔误随车。须知绿幕黄帘底，别有春藏姚魏家。

空想像，剩惊嗟。梦云从此漫天涯。二年得趁花前约，潘鬓缘愁恐更华。
寄真尚书
释居简（宋代）

京索风烟一日还，东山起了到西山。应知雅量浑相似，默蕴沉机只等闲。

棋妙胜于淮上捷，扇轻铭露管中斑。共为天下苍生贺，不为苍生亦破颜。
生日赠潘郎
张耒（宋代）

春雨萧萧江上城，论花与子酒同倾。
恨君未到淮阳市，一见姚黄慰此生。
附吐蕃禁门观田判官赠向将军真言口号
马云奇（唐代）

怪来偏得主君怜，料取分明在眼前。说相未应惊䴏鸰，看心且爱直如弦。
次郝泽民韵
章甫（宋代）

归雁冲寒去，栖乌向日啼。山明初过雨，沙静不多泥。

江上梅花细，村中酒价低。无人可同出，课仆理荒畦。
大涤山
叶绍翁（宋代）

倦身只欲卧林丘，羽客知心解款留。
泉溜涓涓中夜雨，天风凛凛四时秋。
虎岩月澹迷仙路，龙洞云深透别州。
九锁青山元不锁，碧桃开后更来游。
望九华山
刘攽（宋代）

初行江南道，山水皆可爱。忽见九华峰，瑰奇又堪怪。

去之百馀里，青翠若无类。群山特微茫，屹起视其背。

初疑楚人剑，真能倚天外。快意入浮云，耻令白日晦。

又如群游龙，垂胡饮江濑。俯仰令人惊，顷刻千万态。

未知灊与霍，何能配嵩岱。得无失其真，吾为古人悔。

山中多良田，泉源得灌溉。颇思藏其间，将家事耕耒。

尘氛未决往，暂若观画绘。日暮飞鸟还，临风久儓儗。
和前韵
刘攽（宋代）

雪寒常怯月边朝，乍起东风拂敝貂。银胜綵幡分节物，宿云晨雾凝璇霄。

君为特达千金璧，我是衰迟百尺条。叩缶乌乌聊快耳，宁知报响得咸韶。
狂客行
郭钰（元代）

美人当窗捲珠箔，狂客花阴弹黄雀。黄雀低回娇不飞，金丸偏著搔头落。

与君未展平生亲，奈何调笑如无人。万一楼头是夫婿，百年恨怨将谁陈。

君心误认双蝴蝶，摇荡迷魂招不得。
题彭韫玉秋山行旅图
王恭（明代）

闲门秋晚叶皆飞，征路逢霜客渐稀。
独树断猿愁远骑，隔林残烧映行衣。
西风一饭人烟少，落日千峰夕鸟微。
莫向他乡留滞久，故园山水候君归。
论语 慎终追远
陈普（宋代）

三千三百皆天秩，第一无如事死难。丧祭两端无愧悔，民风行作舜时看。
上饶县五里墟舟行阻借宿酒店
饶与龄（明代）

风声奔万马，云气暗千崧。飞絮逗重幕，堆盐压短篷。

悠悠违旅舍，咄咄袛书空。谁为驱滕六，扶桑睍影红。
岭南宜濛子解渴水歌
吴莱（元代）

广州园官进渴水，天风夏熟宜濛子。百花酝作甘露浆，南国烹成赤龙髓。

棕榈亭高内撤餐，梧桐井压沧江乾。柏观金茎擎未湿，蓝桥玉臼捣空寒。

小罂封出香覆锦，古鼎贡馀声撼寝。酒客心情辟酒兵，茶僧手段侵茶品。

阿瞒口酸那得梅，茂陵肺消谁赐杯。液夺胡酥有气味，波凝海椹无尘埃。

向来暑殿评汤物，沉木紫苏闻第一。
和彦时兄腊雪六首
王之道（宋代）

不耕何敢叹无囷，多谢先生早见倾。
望岁比同伤再潦，逢年今见快三霙。
光凝夜旦千山晓，势合高卑万壑平。
坐想袁安门未扫，洛阳谁复念孤惸。
送崔使君
贯休（唐代）

柳门柳门，芳草芊绵。日日日日，黯然黯然。

子牟恋阙归阙，王粲黯楼相别。食实得地，颇淹岁月。

今朝天子在上，合雪必雪。况绛之牧，文行炳洁。

释谓缘因，久昵清尘。王嘉迎安，远狎遗民。嫓彼二子，

厥或相似。论文不文，话道无滓。士有贵逼，势不可遏。

麟步规矩，凤翥昂枿。岘首仁踪项频跋，商云乳麝香可撮，

望尘□□连紫闼。吾皇必用整乾坤，莫忘江头白头达。
问愚溪
孟洋（明代）

零陵南上湘流西，竹树参差百鸟啼。秀壁清泉行满目，不知何处是愚溪。
题邹次魏青藜堂
孙觌（宋代）

读书非贵嗜，吾子喜欲迷。十年费膏火，群嘲笑书痴。

磊落载五费，望海无津涯。双瞳如秋月，一出照耀之。

冥搜理窟邃，妙解锯屑霏。胸中九云梦，百怪见然犀。

拊枕出鸿宝，铸金侔袅蹄。神光发中夜，太乙秉青藜。
相和歌辞。王昭君
李商隐（唐代）

毛延寿画欲通神，忍为黄金不为人。

马上琵琶行万里，汉宫长有隔生春。
夜思出处因作戏言
张纲（宋代）

仕路定风波，人生能几何。时来聊试手，为瑞不宜多。
书庭蕉
王过仁（明代）

檐前蕉叶绿成林。
长夏全无暑气侵。
但得雨声连夜静。
何妨月色半床阴。
新诗旧叶题将遍。
老调疏桐恨传深。
莫笑郑人谈讼鹿。
至今醒梦两难寻。